
	Priekšlikums
Labklājības ministrija atzinīgi novērtē Ekonomikas ministrijas veiktos grozījumus Ministru kabineta noteikumos "Noteikumi par valsts palīdzību dzīvojamās telpas iegādei vai būvniecībai", tādējādi veicinot ģimenes, kuru aprūpē ir bērni ar invaliditāti iespējas iegādāties vai pielāgot mājokli to vajadzībām.

Vienlaikus vēršam Ekonomikas ministrijas uzmanību, ka tiesības uz mājokli ir vienas no cilvēka pamattiesībām. Ratificējot ANO Konvenciju par personu ar invaliditāti tiesībām, Latvija ir apņēmusies nodrošināt un veicināt to, lai visas personas ar invaliditāti varētu pilnībā īstenot visas cilvēktiesības un pamatbrīvības bez jebkāda veida diskriminācijas invaliditātes dēļ, tostarp tiesības uz mājokli.

Personas ar invaliditāti, it īpaši ar smagu un ļoti smagu invaliditāti, ir pakļautas augstākam nabadzības un sociālas atstumtības riskam, ņemot vērā, ka savu ierobežoto darbspēju un veselības traucējumu dēļ nereti nespēj gūt pietiekamus un pastāvīgus ienākumus, kas rada tiešu un negatīvu ietekmi uz personas iespējām iegādāties mājokli vai veiktu nepieciešamos pasākumus, lai pielāgotu īpašumā vai lietojumā esošo mājokli.

Ņemot vērā minēto, aicinām izvērtēt iespēju veidot mehānismu, ar kura palīdzību arī pilngadīgām personām ar invaliditāti (izpildoties noteiktiem kritērijiem un nosacījumiem) būtu iespēja saņemt valsts atbalstu mājokļa iegādei vai būvniecībai.

